钦定古今图书集成/明伦汇编/氏族典/第357卷 > 《廖用贤尚友录》 > 林灵素
## 钦定古今图书集成/明伦汇编/氏族典/第357卷 > 《廖用贤尚友录》 > 林灵素

按《宋史林灵素传》：“灵素，温州人。少从浮屠学，苦其师
笞骂，去为道士。善妖幻。政和末，徽宗访方士于左道
录徐知常，以灵素对。既见，谓蔡京为左元仙伯，王黼
为文华吏，盛章、王革为园苑宝华吏，郑居中、童贯及
诸巨阉皆为之名。贵妃刘氏方有宠，曰‘九华玉真安
妃，帝心独喜其事，赐号通真达灵先生，建上清宝箓’”
宫，密连禁省，加号“元妙先生”，出入呵引，至与诸王争
道。宣和初，都城暴水，遣灵素厌胜，方率其徒步虚城
上，役夫争举梃，将击之，走而免。帝知众所怨，始不乐。
灵素在京师四年，恣横愈不悛，道遇皇太子，弗敛避。
太子入诉，帝怒，以为太虚大夫，斥还故里，死。